b'\n_START_ARTICLE_\nSeth Smith\n_START_SECTION_\nLjubiteljska kariera\n_START_PARAGRAPH_\nSmith je na srednjo \xc5\xa1olo hodil v doma\xc4\x8dem Jacksonu,  med letoma 2002 in 2004 pa je obiskoval univerzo  University of Mississippi, kjer je igral v desnem zunanjem polju, pa tudi kot nadomestni podajalec ekipe ameri\xc5\xa1kega nogometa. V svojem prvem letu na univerzi je imel odbijalsko povpre\xc4\x8dje 0,402 in bil imenovan za enega najbolj\xc5\xa1ih univerzitetnih novincev v dr\xc5\xbeavi. Med svojim obdobjem na univerzi je prav tako z ameri\xc5\xa1ko reprezentanco zastopal ZDA na Vseameri\xc5\xa1kih igrah.\n_START_SECTION_\nColorado Rockies\n_START_PARAGRAPH_\nS strani ekipe iz Colorada je bil izbran v 2. krogu nabora lige MLB leta 2004. Prvi\xc4\x8d je zanjo nastopil 16. septembra 2007 pri zmagi nad ekipo Florida Marlins.  Svoj prvi udarec v polje je odbil \xc4\x8dez 5 dni, na tekmi proti ekipi San Diego Padres, v 12. menjavi tekme, ki jo je njegova ekipa dobila z 2:1.  V rednem delu sezone je igral na skupno sedmih tekmah in v osmih odbijalskih nastopih odbil pet udarcev v polje. _NEWLINE_Smithov uspeh v rednem delu mu je zagotovil mesto na seznamu mo\xc5\xbe za kon\xc4\x8dnico ekipe. V Okro\xc5\xbeni seriji proti ekipi Philadelphia Phillies je Smith v dveh nastopih kot odbijalec s klopi odbil 1 udarec v polje, in sicer na 2. tekmi serije, ki jo je ekipa dobila z izidom 10:5. S tem udarcem v polje je napolnil baze za naslednjega odbijalca. To je bil Kazuo Matsui, ki je nato odbil nepozaben veliki udarec in je svoji ekipi priboril vodstvo, ki ga do konca ni izpustila iz rok. V treh tekmah so premagali ekipo iz Philadelphie, nato pa v Seriji za Ameri\xc5\xa1ko ligo \xc5\xa1e v \xc5\xa1tirih tekmah ekipo Arizona Diamondbacks (pri \xc4\x8demer je igral vlogo tudi Smith) in se nato prebili na Svetovno serijo._NEWLINE_Smith je po izlo\xc4\x8ditvi z udarci postal zadnja izlo\xc4\x8ditev Svetovne serije leta 2007, ki jo je tako v \xc5\xa1tirih tekmah dobila ekipa Boston Red Sox, vendar pa je sicer v kon\xc4\x8dnici imel odbijalsko povpre\xc4\x8dje vi\xc5\xa1je od 0,500, kar je zavidljiv dose\xc5\xbeek._NEWLINE_Svoj prvi doma\xc4\x8di tek kariere, ki je domov posla tri teke, je Smith odbil 25. maja 2008, ki je ekipi zadostoval za zmago nad ekipo New York Mets s kon\xc4\x8dnim izidom 4:1. V isti sezoni je prav tako dosegel doma\xc4\x8di tek, ki ni zapustil igralnega polja, ki je bil 8. v zgodovini ekipe.\n_START_SECTION_\nOakland Athletics\n_START_PARAGRAPH_\n16. januraja 2012 je bil poslan k ekipi v Oaklandu, v Denver pa sta v zameno od\xc5\xa1la Guillermo Moscoso in Josh Outman.\n_START_SECTION_\nZasebno \xc5\xbeivljenje\n_START_PARAGRAPH_\nMed svojim univerzitetnim obdobjem je kot nadomestni podajalec bil rezerva Elija Manninga. Ironi\xc4\x8dno je njegov soigralec v Koloradu, Todd Helton, bil za\xc4\x8detni podajalec pri ekipi University of Tennessee, dokler ga ni ob po\xc5\xa1kodbi kolena zamenjal Elijev brat, Peyton. Trenutni trener ekipe univerze Duke, David Cutcliffe, je bil trener Heltona pri univerzi v Tenneseeju in trener Smitha v Misisipiju. _NEWLINE_Smith pred odbijalskimi nastopi poslu\xc5\xa1a skladbo "Manifesto" skupine The City Harmonic.'